Erbar gestrenge ritter vnde here, gunstige gude frunt vnde gunner, alsz wy dan vormals juwen erbaren gestrengeheyden dycke vnde vake dat vmmestand in der twistigen saken tusschen dem duchtigen Wilhelm van dem Felde vnde syner husfrowen vnde sommigen vnsen medeborgers gescreuen hebben Wilhelm gutlike vnderrichtinge to donde, he den vnsen eynen seker touorsicht van der stad Stoxholm offte Abo bekoueren mochte, dar ynne se van en quiteret worden mit eyner betalinge vor namaninge, de vnsen alle wege vnde noch iegenwardich ouerbodich syn gewesen der vordracht eynes vorsegelden breues dar upberamet genoch to donde, ffurder de vnsen ok dycke vnde vake syck by oren gestrengeheyden mit scrifften beropen hebben ore recht myt dem duchtigen Wilhelm by der stad Lubek to bliuende vnde dar suluest genszliken uth to dregende vnde en beth her to doch nergende to dingen mochte etc. gelik* de suluen vnse jegenwardigen sendeboden oren erbaren gestrengeheyden gude vnderrichtunge donde werden. Bidden hir vmme andechtigen vnde fruntliken juwe gestrengeheyde den suluen vnsen sendeboden behulplik vnde forderlik willen syn an oren rechten eynem isliken wedderfaren moge, wore recht is, vppe dat de ghemene farende kopman sodanen drepliken schaden vnvorschuldigen nicht liden dorue; vordenen wy andechtigen vmme juwe erbar gestrengeheide, wor wy mogen, de Gode den heren gesunt vnde lange wolmogende &c.